ჰანს ქრისტიან გრამი

ჰანს ქრისტიან იოაჰიმ გრამი (დან. Hans Christian Joachim Gram; დ. 13 ეკენია, 1853, კოპენჰაგენი, დანია — ღ. 14 გერგობათუთა, 1938, კოპენჰაგენი, დანია) — დანიარი ბაქტერიოლოგი. რდჷ დუმარსხუაფალი ბაქტერიეფიშ მიკროსკოპული კლასიფიკაციაშ მეთოდიშ, ნამუთ თიშ ჯოხონობაშ რე.

ჰანს ქრისტიან გრამი გურაფულენდჷ კოპენჰაგენიშ უნივერსიტეტის, სოდეთ ზოოლოგიშ დო ბიოლოგიშ იაპეტუს სტენსტრუპიშ ასისტენტი რდჷ. ჸათე პერიოდის გრამიქ დეინტერესჷ ფარმაკოლოგიათ დო მიკროსკოპიათ. გრამიქ გურაფა 1883 წანას გათუ. 1878-1885 წანეფს ევროპაშ შხვადოშხვა ქიანეფს შარალენდჷ. 1884 წანას, ბერლინს, გრამიქ გიმიგონჷ ბაქტერიეფიშ მიკროსკოპული კლასიფიკაციაშ ტექნიკა, ნამუსჷთ გრამიშ მეთოდის უძახჷნა დო თინა ასე ხოლო სტანდარტული პროცედურა რე მიკრობიოლოგიას. გრამი თაშნეშე, გურაფულენდჷ დო ირკვიენდჷ ერითროციტეფს დო თინეფიშ ფუნქციას. 1891 წანაშე რდჷ კოპენჰაგენიშ უნივერსიტეტიშ ფარმაკოლოგიაშ პროფესორი. გრამიქ კოპენჰაგენიშ უნივერსიტეტის მუშობაშ ბორჯის გჷმაბჟინუ მუში ლექციეფიშ კურსეფიშ ოთხი ტომი. გრამიქ პენსიაშა მიდართჷ 1923 წანას. ღურუ 1938 წანაშ 14 გერგობათუთას, 85 წანერქ.

ქოძირით თაშნეშე
 გრამიშ მეთოდი

რესურსეფი ინტერნეტის
 ჰანს ქრისტიან გრამი ენციკლოპედია ბრიტანიკას
 Hans Christian Gram: 8 Facts About The Man Who Invented the Famous ‘Stain Technique’ 

კატეგორია:დანიარეფი
კატეგორია:დანიარი ბაქტერიოლოგეფი
კატეგორია:დუნაბადი 1853
კატეგორია:ნაღურა 1938